**Notat etter møte med naboar til SUM 20. juni 2018**

**Til stades:***Naboar:* Turid Rotnes, Johan Klopstad, Odd Arne Klopstad, Magnar Indrebø, John Bendiksen.
*Frå SUM:* Henning Tjørhom, Arne Øvrebø, Kjell Bu, Bjarte Røyseth og Bodil Øvretveit.

**Informasjon frå SUM**

Vi har etterlyst det nye løyvet vårt hos Fylkesmannen. Våre innspel til revidering av utkastet blei sendt Fylkesmannen 22. mars. SUM har søkt om å legge det underkjente kompostproduktet i biocelle for langtids ettermodning. Ferdig kompost er lagt på lager med tanke på toppdekke for biocelle. Det er anslått at arbeidet med biocellene vil ta nokre månader, truleg i haust og at flytting av delar av lageret kan medføre luktulemper. Dette gjeld i hovudsak flytting for å frigjere plass for celle og sjølve flyttinga opp på den nyetablerte botntettinga for celle. Det er mogleg vi og må flytte eit gjerde, der det i dag ligg eit la med ved. Arbeidet kan ikkje starte før vi har motteke løyve frå Fylkesmannen. Norconsult har fått oppdraget med prosjektering og dei har nå starta arbeidet, men alle detaljar blir ikkje klar før vi får løyvet frå fylkesmannen. Det vil bli gitt nærmare informasjon når den føreligg.

Alternativ for handsaming av slam i framtida er ikkje bestemt. Naboane vil bli informert når vi har avklart kva som blir framtidig behandling av slammet. Vi tek til med dette arbeidet så snart vi har fått rydda opp i det uferdige kompostlageret. Det blir utført eit arbeid med kartlegging av organiske avfallsstraumar i regi av DIHVA på vegner av mange selskap på Vestlandet. Den ferdige rapporten frå DIHVA vil bli gjort tilgjengeleg.

**Naboane sine spørsmål**

*Brannberedskap*

SUM sin brannberedskap er avgrensa til førsteinnsats i opningstid. Deretter vil brannvesenet overta etter ca. 15min. Utanom opningstid er det brannvesenet som har ansvar. Brannvarslingsanlegget har automatisk varsling til alarmsentralen. Varsling til naboar ved brann er i dag brannvesenet si oppgåve. SUM har ikkje rutine for varsling av naboar ved brann. Vi tek spørsmålet med til brannvesenet og diskuterer saka med dei.

*Lukt*

Luktrisikoanalysen vart etterspurt. Denne er ikkje ferdig, og dei målingane som vart gjort i vinter vil bli supplert med nye målingar før rapport føreligg. Før flytting av kompost vil det bli gjennomført risikovurdering av luktutslepp basert på den informasjonen vi har på det tidspunktet.

*Heimeside*

Naboane etterspurde tilgang på nærmiljøsida direkte på SUM si heimeside. Dette anser vi ikkje som hensiktsmessig, dette er ei side som er opprette med einaste formål å dele informasjon med dei nærmaste naboane. Berre informasjon som angår alle abonnentar ligg med link direkte på heimesida. Vi har erfart at det å legge ut for mykje informasjon på denne sida fører til at abonnentane finn det vanskeleg å orientere seg. Naboane som har mottatt linken står fritt til å dele denne med dei som måtte finne det interessant.

*Rapportering*

Nærmiljøgruppa sin rapportering til dagleg leiar er interne dokument og vil ikkje bli delt. Det vil bli vurdert om det skal bli utarbeida periodevise rapportar som viser gruppas arbeid.

*Tilsyn*

Det vart stilt spørsmål kring det tilsynet frå Arbeidstilsynet, Brannvesenet og el-tilsynet der vi vart pålagt å systematisere internkontrollsystemet vårt (Landax) på ei anna måte då planmessigheita i våre rutinar ikkje var tilfredsstillande.

*Skadedyr og uønskte planteartar*Vi vart spurt om plage med rotter, brunsnegle. SUM har avtale med skadedyrfirma (Anticimex). Dei har jamlege kontrollar av sine feller på området, gir råd om tiltak og kan tilkallast ved behov. Hageavfall vert kontrollert for uynskte planteartar og sendt til forbrenning dersom dette vert funne. Når det gjeld svartelista artar har SUM, med fokus på parkslirekne, laga eit skriv som er sendt ut til kommunane og vert brukt internt på alle gjenvinningsstasjonane. Vi nyttar også denne informasjonen:

<https://www.fylkesmannen.no/Sogn-og-Fjordane/Miljo-og-klima/Naturmangfald/Skjulte-sider/Framande-skadelege-artar/>

*Årsmelding*

Det vart hevda at SUM har i si årsmelding at det er kome klage frå berre ein nabo. Dette står ikkje i vår årsmelding. <http://www.sum.sf.no/rsmelding/>

*Klage*

Nabogruppa fremja klage på at deira frammøte på nabomøta ikkje vart registrert som ein klage. SUM presiserer at tilbakemeldingar vi får i eit møte ikkje blir oppfatta som klage utan at det blir presisert at det er ei klage. Tilbakemeldingane vi får i møta blir tatt med i referata og blir tatt med i vår vidare vurdering. Det vart understreka at naboanes engasjement for å betre omgjevnadene til vår verksemd vert registrert og følgd opp uavhengig av om tilbakemeldinga er ein formell klage eller ikkje.

*Logg*Vi minner om luktloggen. Sjølv om slammet no vert køyrt vekk og mykje av ulempene er redusert, var det semje om at loggen også kunne være nyttig framover. Tekstmeldingane som går ut til nærmiljøgruppa vil bli supplert med informasjon og oppmoding om tilbakemelding ved uønskte hendingar.

Dette vert lagt ut på SUM si nærmiljøgruppeside med oppmoding pr. tekstmelding til å kome med supplerande innspel. Frist 26. juni. Revidert versjon vert gjeldande.

21. juni 2018
Bodil Øvretveit, leiar for nærmiljøgruppa
Gruppa si heimeside: [www.sum.sf.no/nermiljo](http://www.sum.sf.no/nermiljo)